รับเงินกู้วันนี้ผ่อนปีหน้า
ใครว่าธนาคารพาณิชย์ไร้จิตใจต้องคิดใหม่
30 ต.ค. 2565

ใครว่าธนาคารพาณิชย์ไร้จิตใจต้องคิดใหม่ 
ในสถานการณ์น้ำท่วมหนักจะเห็นภาพสถาบันการเงินทุกแห่งกระโดดช่วยลูกค้าในทุกรูปแบบ ล่าสุด ธนาคารธนชาตเปิดมิติใหม่ให้คนมีรถกู้เงินวันนี้ปีหน้าผ่อน 
ธีรชาติ จิรจรัสพร ผู้อำนวยการอาวุโสฝ่ายพัฒนาผลิตภัณฑ์เช่าซื้อธนาคารธนชาต กล่าวว่า ธนาคารตระหนักถึงความเดือดร้อนของประชาชนที่ประสบอุทกภัยครั้งใหญ่ของประเทศ จึงได้ออกโครงการพิเศษให้กับผู้ใช้บริการสินเชื่อธนชาตรถแลกเงิน รับเงินกู้วันนี้ เริ่มผ่อนปีหน้า
ธนาคารได้เลื่อนกำหนดวันชำระงวดแรกให้นานสูงสุด 90 วัน เพื่อช่วยเหลือและบรรเทาความเดือดร้อนให้กับผู้ประกอบการ เกษตรกร และประชาชนทั่วไปที่เสียหายจากน้ำท่วม ที่ต้องการเงินทุนสำหรับซ่อมแซมที่อยู่อาศัยหรือสถานประกอบการตลอดจนใช้เป็นเงินหมุนเวียนในชีวิตประจำวัน
นอกจากนี้ ยังได้ขยายเวลาแคมเปญ “ผ่อนแสนสบาย แสนละ 59 บาทต่อวัน” ซึ่งสิ้นสุดในสิ้นเดือน ต.ค. ออกไปจนถึงสิ้นเดือน ธ.ค.นี้ สนใจโทร.ไปได้ที่หมายเลข 1770
ขณะที่ธนาคารกรุงไทยก็ปรับการช่วยเหลือลูกค้าทั้งภาคธุรกิจและลูกค้ารายย่อยที่ได้รับผลกระทบจากอุทกภัยอีกรอบ 1.การพักชำระหนี้นาน 3 เดือน โดยไม่คิดดอกเบี้ย สำหรับลูกค้าเอสเอ็มอีและรายย่อยที่ไม่มีรายได้
2.พักชำระหนี้วงเงินกู้แบบมีระยะเวลานาน 6 เดือน ทยอยผ่อนชำระดอกเบี้ยที่พักแขวนสูงสุดภายใน 24 เดือน 3.ให้วงเงินกู้เพิ่มเพื่อฟื้นฟูกิจการคิดดอกเบี้ยเอ็มแอลอาร์ลบ 1% นาน 3 ปี ผ่อนชำระ 7 ปี 4.ให้วงเงินกู้เป็นทุนหมุนเวียน เพื่อเสริมสภาพคล่องดอกเบี้ยปีแรกเอ็มโออาร์ลบ 2.5%
5.ให้วงเงินกู้เพิ่มเติมผ่อนชำระนานถึง 60 งวด ดอกเบี้ยปีแรกอัตราเอ็มอาร์อาร์ลบ 1.75% สำหรับสินเชื่อที่อยู่อาศัย 
6.ต่อตั๋วออกไปอีก 6 เดือน สำหรับลูกค้าสินเชื่อธุรกิจประเภทเงินทุนหมุนเวียนที่มีเอกสารประกอบ 7.จัดบิสซิเนส แมทชิ่ง ให้ผู้จำหน่ายวัสดุอุปกรณ์ก่อสร้างกับผู้ประกอบการที่ได้รับความเสียหาย